Hoërskool DF Malan besluit op nuwe naamHoërskool DF Malan (Foto: Facebook) Sodra die Wes-Kaapse departement van onderwys die groen lig gee, sal die Hoërskool DF Malan in Bellville, Kaapstad, voortaan as DF Akademie bekendstaan. Die term DF sal dan ook nie meer verwys na Daniël François [Malan] nie, maar na ŉ Latynse term, Discimus Faciendo (Ons leer deur te doen). Leerders en hul ouers, onder wie gr. 7-leerders se ouers wat reeds vir 2022 ingeskryf het, personeel en alumni het verlede week geleentheid gehad om vir dié naam te stem. Volgens die skool se beheerliggaam het 3 466 mense uit 9 496 stemgeregtigdes aan die stemmery deelgeneem. “Ons wil ons opregte dank uitspreek aan elkeen wat gestem het en sodoende bygedra het tot ’n trotse mylpaal in die geskiedenis van ons geliefde skool. “Die algehele stempersentasie is ’n ongelooflike 36,5%. Hierdie stempersentasie is dubbel so hoog soos die 18%-opkoms tydens vanjaar se beheerliggaamverkiesing, wat slegs ’n 10%-kworum vereis om ’n geldige uitslag te lewer.” Die beheerliggaam sê hy sal nou die uitslae volledig ontleed en bekragtig, en dit aan die departement vir goedkeuring voorlê. Bronagh Hammond, woordvoerder vir die departement, het aan Maroela Media gesê hulle het teen Donderdag nog nie ’n aansoek vir ’n nuwe naam van die skool ontvang nie. Die departement inisieer nie naamsveranderings nie, maar moet wel hul goedkeuring gee. Die drukgroep Trots DF Malan het die afgelope paar maande verskeie besware teen die verandering van die skool se naam aangeteken, en verlede week ’n betoging gehou. Die groep meen ’n naamsverandering sal uiteindelik aanleiding gee tot ’n verval van die skool se Christelike etos en diskriminasie teen Afrikaanse, Christelike leerders teweeg bring. Bern Rautenbach, woordvoerder van die groep, het vroeër aan Maroela Media gesê die besluit om die naam te verander, asook die voorgestelde nuwe name is deur middel van ŉ ondemokratiese proses bekom. Amptelike skrywes deur dié groep, asook ’n aansoek ingevolge die Wet op die Bevordering van Toegang tot Inligting (Paia) om inligting oor die proses te bekom, het glo op dowe ore geval. Die skool meen egter die “oorweldigende ondersteuning” van die skoolgemeenskap is ’n aanduiding dat hulle gereed is om die skool se identiteit finaal van DF Malan te ontkoppel. “Ons vertrou dat hierdie ‘ongemaklike’ proses van verandering nou sal kan oorgaan in een waar samehorigheid en trots op ons skool se tradisies en prestasies met ’n nuwe naam uitgebou kan word – een wat ons inspireer om selfs nóg nuwe hoogtes te bereik.” Trots DF Malan het nog nie aangedui of hulle die nuwe naam gaan teenstaan nie.